钦定古今图书集成/理学汇编/学行典/第112卷 > 王钦若册府元龟 > 《尔雅序》郭璞
## 钦定古今图书集成/理学汇编/学行典/第112卷 > 王钦若册府元龟 > 《尔雅序》郭璞

“夫《尔雅》者，所以通诂训之指归，叙诗人之兴咏，总绝
代之离词，辨同实而殊号者也。诚九流之津涉，六艺
之钤键，学览者之潭奥，摛翰者之华苑也。若乃可以
博物不惑，多识于鸟兽草木之名者，莫近于《尔雅》。”《尔
雅》者，盖兴于中古，隆于汉氏。豹鼠既辨，其业亦显。英
儒赡闻之士，洪笔丽藻之客，靡不钦玩耽味，为之义
训。某不揆梼昧，少而习焉，沈研钻极，二九载矣。虽注
者十馀，然犹未详备，并多纷谬，有所漏略，是以复缀
集异闻，会粹旧说，考方国之语，采谣俗之志，错综樊
孙，博关群言，剟其瑕砾，搴其萧稂，事有隐滞，援据征
之，其所易了，阙而不论，别为音图，用祛未寤。辄复拥
篲清道，企望尘躅者，以将来君子，为亦有涉乎此也